P6_TA(2006)0271

A pénzügyi eszközök piacairól szóló irányelv végrehajtási intézkedéseinek tervezete

Az Európai Parlament állásfoglalása a pénzügyi eszközök piacairól szóló irányelv végrehajtási intézkedéseinek tervezetéről

Az Európai Parlament,

- tekintettel a Bizottságnak a 2004/39/EK irányelv végrehajtásáról szóló 2006. február 6-i irányelvtervezetére és rendelettervezetére [1] (végrehajtási irányelvtervezet és végrehajtási rendelettervezet),

- tekintettel az Európai Parlamentnek 2006. február 6. óta továbbított, az említett végrehajtási intézkedésekről szóló informális tervezetekre,

- tekintettel a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozatra [2],

- tekintettel a Parlament számára Romano Prodi, az Európai Bizottság elnöke által 2002. február 5-én által tett nyilatkozatra [3],

- tekintettel a pénzügyi szolgáltatási jogszabályok végrehajtásáról szóló, 2002. február 5-i állásfoglalására [4],

- tekintettel a "megszüntetési záradékról" szóló rendelkezés megállapításáról szóló 2004/39/EK irányelv 64. cikkére,

- tekintettel a végrehajtási intézkedések tervezetének javasolt módosításaira, amelyeket a Gazdasági és Monetáris Bizottság 2006. május 30-án fogadott el,

- tekintettel az Európai Bizottság ezen módosításokra adott válaszára, amelyet az Európai Parlamenthez az előadónak és az illetékes bizottság elnökasszonyának címzett, 2006. június 9-i levéllel juttattak el,

- tekintettel az Európai Értékpapír Bizottság 2006. június 8- 9-i ülésének eredményére,

- tekintettel az ECOFIN-Tanács 2006. május 5-i következtetéseire, amelyek hangsúlyozzák az unión belüli felülvizsgálat, összehangolás és konvergencia fontosságát,

- tekintettel eljárási szabályzata 81. cikkére és 103. cikkének (2) bekezdésére,

A. mivel a 2004/39/EK irányelv jogalapja a Szerződés 47. cikke, amely nincs kifejezetten figyelemmel a végrehajtási intézkedésekre; mivel az Európai Parlament általában támogatja a végrehajtási intézkedések használatát, figyelemmel a jobb szabályozás és végrehajtás célkitűzésére és arra, hogy egyenlő feltételeket biztosítsanak a pénzügyi piacokon;

1. felkéri a Bizottságot, hogy a lehető legteljesebb mértékben vegye figyelembe a 2004/39/EK irányelvről ráruházott hatáskörök korlátait a Szerződés alkalmazandó rendelkezéseivel összhangban, a pénzügyi piacok szereplői számára biztosítandó jogbiztonság érdekében;

2. rámutat arra, hogy a végrehajtási intézkedések tervezete működőképes megoldást nyújt a befektetési vállalatokra és egyéb kereskedelmi központokra vonatkozó jobb működési feltételek, illetve hatékony, átlátható és biztonságos uniós pénzügyi piacok célkitűzéseinek megvalósítására;

3. hangsúlyozza, hogy a Parlament által a végrehajtási intézkedések közzététele óta végzett munkát azon szükséglet serkenti, amely a pénzügyi piacok, az érdekeltek (részvényesek, kibocsátók és felhasználók) szabályozóhatóságok és a demokratikusan megválasztott képviselők versenyhelyzete és átláthatósága között kiegyensúlyozott eredmény megvalósítását célzó jogalkotási rendelkezések betartása kapcsán áll fenn;

4. üdvözli azt a hajlandóságot, amelyet a Bizottság a Parlamenttel közösen folytatott munka során, valamennyi érintett fél számára a lehető legkedvezőbb eredmény megvalósítása érdekében tanúsított; emlékeztet arra, hogy a Parlamentet a bizottsági munkába a lehető legkorábbi szakasztól be kell vonni és tájékoztatással kell ellátni;

5. megjegyzi, hogy a végrehajtási intézkedések elfogadásával kapcsolatos eljárás ritka precedens és eltér attól, ahogy az uniós jogszabályok általában fejlődnek; ezért rámutat annak szükségességére, hogy valamenynyi érintett intézmény számára kölcsönösen kielégítő eredményt kell elérni annak érdekében, hogy pozitív irányban fejlődjön az intézményközi kapcsolat;

6. megjegyzi, hogy Charley McCreevy a belső piacért és a szolgáltatásokért felelős biztos, a Gazdasági és Monetáris Bizottság elnökasszonyához intézett 2006. március 23-i levelében kifejezésre jutatta, hogy a Bizottság háttéranyaga a szolgálatai által pusztán megvitatásra készített egyszerű munkadokumentum és semmiképpen sem az intézkedések tervezetének módosítása; ezért úgy véli, hogy ez a háttéranyag nem bővíti a végrehatási intézkedésekben meghatározott feltételeket;

7. rámutat arra, hogy az uniós intézmények között általában meglévő együttműködésre törekvés ellenére vannak strukturális hiányosságok abban, ahogyan a Bizottságra ruháznak jogalkotási hatásköröket, ami veszélybe sodorhatja az olyan fontos jogalkotási aktusok kimenetelét, mint a végrehajtási intézkedések;

8. jelzi hajlandóságát az intézményközi kapcsolatok működésének javítására egy egész sor politikai területen, különösen a Lámfalussy-eljárás keretében annak érdekében, hogy olyan tartós és kölcsönösen kielégítő megoldást lehessen elérni, amely a Parlamentet egyenlő alapra helyezi a Tanáccsal a jogalkotási hatáskörök átruházásának visszavonása során;

9. úgy véli, hogy a 2004/39/EK irányelv együttdöntés útján történő elfogadása a Parlament számára fontos szerepet biztosít a végrehajtási intézkedések tartalmának meghatározásában; úgy véli, hogy az 1999/468/EK tanácsi határozat a Parlamentet nemcsak arra hatalmazza fel, hogy visszautasítsa a javasolt végrehajtási jogszabályokat, ha azok túlmennek a biztosított hatáskörön, hanem arra is, hogy módosítsa azokat az alapul szolgáló együttdöntési jogkörökkel, valamint az intézményközi kapcsolatok szellemével összhangban, amelyet teljes mértékben és szigorúan tiszteletben kell tartani;

10. megjegyzi az Európai Értékpapír Bizottságnak (CESR) a nemzeti felügyeletek tevékenységei összehangolásában játszott szerepe megerősítésének fontosságát, figyelemmel a szabályozások közelítésének támogatására és mint európai szinten nélkülözhetetlen központi tanácsadónak a hatáskörébe tartozó kérdésekre;

11. megjegyzi, hogy a nemzeti hatóságok közötti összehangolási tevékenységet általában a CESR-en belüli vitának kell megelőznie; megjegyzi, hogy ez különösen az alábbi kérdéseket érinti:

- a 2004/39/EK irányelvben a végrehajtási rendelettervezet 13. cikkének (1) bekezdésével összhangban előírt, az illetékes nemzeti hatóságok közötti ügyletekre vonatkozó információk cseréjéről szóló rendelkezések kialakítása és meghatározása;

- az illetékes nemzeti hatóságok közötti vita a legrelevánsabb piacról, illetve ennek meghatározása a likviditása vagy az alternatívája szempontjából, illetve az erről folytatott vita a végrehajtási rendelettervezet 8. és 9. cikke alapján, valamint az illetékes hatóságok között az ilyen kérdésekben folytatott potenciális konfliktusok megoldása;

12. hangsúlyozza, hogy a jelenlegi szakaszban a CESR-nek nem állnak rendelkezésére a szerepe hatékony betöltéséhez szükséges eszközök;

13. felhívja a tagállamokat, hogy lássák el a CESR-t azokkal az eszközökkel, amelyek a 2004/39/EK irányelv és annak végrehajtási intézkedései hatálybaléptetéséhez szükségesek;

14. felszólítja a tagállamokat, hogy erősítsék meg a CESR demokratikus felelősségre vonhatóságát, különösen a Parlament irányában;

15. azon a véleményen van, hogy a jelenlegi helyzetben a végrehajtási hatáskörök valamennyi érintett fél számára a lehető legkedvezőbb eredményt jelentik;

16. elfogadja a végrehajtási intézkedéseket;

17. utasítja elnökét, hogy továbbítsa ezt az állásfoglalást a Tanácsnak, a Bizottságnak és a Európai Értékpapír Bizottságnak.

[1] A pénzügyi eszközök piacairól, a 85/611/EGK és a 93/6/EGK tanácsi irányelvek, valamint a 2000/12/EK európai parlamenti és tanácsi irányelv módosításáról, és a 93/22/EGK tanácsi irányelv hatályon kívül helyezéséről szóló, 2004. április 21-i 2004/39/EK európai parlamenti és tanácsi irányelv (HL L 145., 2004.4.30., 1. o.). A legutóbb a 2006/31/EK irányelvvel (HL L 114., 2006.4.27., 60. o.) módosított irányelv.

[2] HL L 184., 1999.7.17., 23. o.

[3] SPEECH/02/44.

[4] HL C 284. E, 2002.11.21., 115. o.

--------------------------------------------------